
สนธิกาญจน์  เพื่อนสงคราม
วิทยากรชำนาญการพิเศษ
ผู้เรียบเรียง

ความสำคัญ

ปัจจุบันมีสินค้าและผลิตภัณฑ์ให้ผู้บริโภคได้เลือกซื้อหาจำนวนมากมายในท้องตลาด ซึ่งก็มีทั้งสินค้าและผลิตภัณฑ์ที่ได้มาตรฐานและไม่ได้มาตรฐาน เห็นได้จากข่าวตามสื่อต่าง ๆ ที่ทางสำนักงานมาตรฐานผลิตภัณฑ์อุตสาหกรรม (สมอ.) และกองบังคับการปราบปรามการกระทำความผิดเกี่ยวกับการคุ้มครองผู้บริโภค (ปคบ.) มีการยึด อายัด และทำลายสินค้าที่มีการลักลอบจำหน่ายในตลาด เช่น ของเล่น ตุ๊กตา ภาชนะ เครื่องใช้พลาสติก หมวกกันน็อค รวมถึงมีการเก็บสินค้าประเภทผลิตภัณฑ์เครื่องมือไฟฟ้าและเครื่องใช้ไฟฟ้า
ที่ไม่ได้รับเครื่องหมายมาตรฐานผลิตภัณฑ์อุตสาหกรรม (มอก.) อาทิ ชุดสายพ่วง หม้อไฟฟ้า ไดร์เป่าผม เครื่องอบเล็บ และเครื่องใช้ไฟฟ้า นอกจากนั้น ยังตรวจพบการโฆษณาขายสินค้าไม่มีเครื่องหมาย มอก.
ผ่านตลาดซื้อขายสินค้าออนไลน์ต่าง ๆ โดยเฉพาะแพลตฟอร์มที่เป็นที่นิยมของผู้บริโภค เช่น Facebook Tik Tok ซึ่งอาจถูกใช้เป็นช่องทางในการหลอกขายสินค้า หรือนำสินค้าเลียนแบบ ไม่มีคุณภาพมาจำหน่าย ทำให้มีผู้บริโภคได้รับความเดือดร้อนจากการซื้อสินค้า จนสามารถขยายผลไปถึงคลังสินค้า และตรวจยึดสินค้าที่ไม่ได้มาตรฐาน มอก. หลายรายการ ทั้งพาวเวอร์แบงค์ อะแดปเตอร์ หม้อหุงข้าว หม้ออบลมร้อน ภาชนะพลาสติก เป็นต้น สินค้าที่ตรวจยึดได้ทั้งหมดเป็นสินค้าที่ สมอ. ควบคุม ต้องได้รับการรับรองมาตรฐาน มอก. และต้องมีการแสดงเครื่องหมาย มอก. จึงจะสามารถจำหน่ายได้ แต่กลับพบว่ามีการลักลอบนำเข้ามาจำหน่ายออนไลน์ 
ในราคาถูกจึงถือว่ามีความผิด การลักลอบจำหน่ายสินค้าที่ไม่มีคุณภาพ การนำเข้าสินค้าควบคุมที่ไม่มี มอก.
มาหลอกขายประชาชนในราคาถูกเช่นนี้ มีการทำเป็นขบวนการ ส่งผลให้หน่วยงานที่เกี่ยวข้องมีการยึดอายัดสินค้าที่ไม่มี มอก. ทั้งหมด ตามมาตรการปราบปรามสินค้าที่ไม่ได้มาตรฐาน เพื่อป้องกันอันตรายร้ายแรง
ที่อาจเกิดขึ้นกับประชาชนผู้บริโภค เช่น การถูกไฟช็อต หรือไฟไหม้จากการใช้เครื่องใช้ไฟฟ้า การพบ
สารปนเปื้อนในของเล่น และภาชนะพลาสติก เป็นต้น นอกจากนี้ ยังพบพฤติกรรมในลักษณะของการทุ่มตลาดที่นำเข้าสินค้าที่ไม่ได้มาตรฐานลักลอบจำหน่ายในราคาถูก ซึ่งเป็นการเอารัดเอาเปรียบผู้ประกอบการไทย
ที่ผลิตและจำหน่ายสินค้าที่ได้มาตรฐาน และปฏิบัติตามกฎหมายอย่างถูกต้องด้วย จึงจำเป็นที่หน่วยงาน
ที่เกี่ยวข้องจะต้องให้ความคุ้มครองและป้องกันอันตรายที่อาจเกิดขึ้นกับผู้บริโภค โดยมีการบูรณาการ
ความร่วมมือกับทุกภาคส่วน มีการบังคับใช้กฎหมายที่เข้มงวด เพื่อแก้ไขปัญหาสินค้าที่ไม่มีคุณภาพไม่ได้มาตรฐาน อันจะเป็นการสร้างความเชื่อมั่นแก่ประชาชนผู้บริโภคต่อการนำไปใช้งาน

ความเป็นมา
 
พระราชบัญญัติมาตรฐานผลิตภัณฑ์อุตสาหกรรม พ.ศ. 2511 ได้ประกาศใช้เป็นฉบับแรก เนื่องจากประเทศไทยกำลังเร่งรัดพัฒนากิจการอุตสาหกรรม มีผลิตภัณฑ์อุตสาหกรรมหลายชนิดที่ผลิตขึ้นได้ภายในประเทศ แต่ยังมิได้มีการกำหนดมาตรฐานสำหรับผลิตภัณฑ์อุตสาหกรรมให้เป็นที่แน่นอนและเหมาะสม จึงสมควรมีการตรากฎหมายนี้ขึ้นเพื่อประโยชน์ในการส่งเสริมอุตสาหกรรม ต่อมาได้มีการแก้ไขกฎหมายฉบับนี้ขึ้นอีกจำนวน 7 ครั้ง คือ พระราชบัญญัติมาตรฐานผลิตภัณฑ์อุตสาหกรรม (ฉบับที่ 2) พ.ศ. 2522 พระราชบัญญัติมาตรฐานผลิตภัณฑ์อุตสาหกรรม (ฉบับที่ 3) พ.ศ. 2522 พระราชบัญญัติมาตรฐานผลิตภัณฑ์อุตสาหกรรม (ฉบับที่ 4) พ.ศ. 2531 พระราชบัญญัติมาตรฐานผลิตภัณฑ์อุตสาหกรรม (ฉบับที่ 5) พ.ศ. 2535 พระราชบัญญัติมาตรฐานผลิตภัณฑ์อุตสาหกรรม (ฉบับที่ 6) พ.ศ. 2548 พระราชบัญญัติมาตรฐานผลิตภัณฑ์อุตสาหกรรม (ฉบับที่ 7) พ.ศ. 2558  และพระราชบัญญัติมาตรฐานผลิตภัณฑ์อุตสาหกรรม (ฉบับที่ 8) พ.ศ. 2562
โดยพระราชบัญญัติมาตรฐานผลิตภัณฑ์อุตสาหกรรม (ฉบับที่ 8) พ.ศ. 2562 เป็นกฎหมายที่ได้ประกาศใช้
เป็นฉบับล่าสุดและบังคับใช้จนปัจจุบัน เพื่อเป็นการลดขั้นตอน ลดระยะเวลาการดำเนินการ และทำให้กระบวนการที่เกี่ยวกับมาตรฐานผลิตภัณฑ์อุตสาหกรรมมีความสะดวก รวดเร็ว และชัดเจนยิ่งขึ้น
เหตุผลในการประกาศใช้ เนื่องจากประเทศไทยกำลังเร่งรัดพัฒนากิจการอุตสาหกรรม มีผลิตภัณฑ์      อุตสาหกรรมหลายชนิดที่ผลิตขึ้นได้ภายในประเทศ แต่ยังมิได้มีการกำหนดมาตรฐานสำหรับผลิตภัณฑ์อุตสาหกรรมให้เป็นที่แน่นอนและเหมาะสม ทำให้มีการแข่งขันกันลดราคา โดยทำคุณภาพให้ต่ำลง เป็นเหตุให้ประชาชนขาดความนิยมเชื่อถือ นอกจากนี้ ยังอาจเกิดอันตรายแก่ประชาชน และก่อให้เกิดความไม่มั่นคงในการประกอบกิจการอุตสาหกรรม ซึ่งเป็นผลเสียหายแก่เศรษฐกิจของประเทศ จึงเป็นการสมควรตรากฎหมายฉบับนี้ 
กำหนดมาตรฐานเพื่อประโยชน์ในการส่งเสริมอุตสาหกรรม เพื่อความปลอดภัย หรือเพื่อป้องกันความเสียหายอันอาจจะเกิดแก่ประชาชนหรือแก่กิจการอุตสาหกรรมหรือเศรษฐกิจของประเทศ
พระราชบัญญัติมาตรฐานผลิตภัณฑ์อุตสาหกรรม พ.ศ. 2511 มีด้วยกันทั้งหมด 58 มาตรา 
โดยมีสาระสำคัญ ดังนี้
		1.	นิยามศัพท์ที่สำคัญ
		มาตรฐาน หมายความว่า ข้อกำหนดรายการอย่างใดอย่างหนึ่งหรือหลายอย่างเกี่ยวกับ 
		1.1	จำพวก แบบ รูปร่าง มิติ การทำ เครื่องประกอบคุณภาพ ชั้น ส่วนประกอบความสามารถ ความทนทาน และความปลอดภัยของผลิตภัณฑ์อุตสาหกรรม 
		1.2 	วิธีทำ วิธีออกแบบ วิธีเขียนรูป วิธีใช้ วัตถุที่จะนำมาทำผลิตภัณฑ์อุตสาหกรรม และ
ความปลอดภัยอันเกี่ยวกับการทำผลิตภัณฑ์อุตสาหกรรม 
		1.3 	จำพวก แบบ รูปร่าง มิติของหีบห่อหรือสิ่งบรรจุชนิดอื่น รวมตลอดถึงการทำหีบห่อ
หรือสิ่งบรรจุชนิดอื่น วิธีการบรรจุ หุ้มห่อหรือผูกมัด และวัตถุที่ใช้ในการนั้นด้วย 
		1.4 	วิธีทดลอง วิธีวิเคราะห์ วิธีเปรียบเทียบ วิธีตรวจ วิธีทดสอบ และวิธีชั่ง ตวง วัด 
อันเกี่ยวกับผลิตภัณฑ์อุตสาหกรรม 
		1.5 	คำเฉพาะ คำย่อ สัญลักษณ์ เครื่องหมาย สีเลขหมาย และหน่วยที่ใช้ในทางวิชาการ 
อันเกี่ยวกับผลิตภัณฑ์อุตสาหกรรม
		1.6 	ข้อกำหนดรายการอย่างอื่นอันเกี่ยวกับผลิตภัณฑ์อุตสาหกรรมตามที่รัฐมนตรีประกาศหรือตามกฎกระทรวง
		สำนักงาน หมายความว่า สำนักงานมาตรฐานผลิตภัณฑ์อุตสาหกรรม 
		คณะกรรมการ หมายความว่า คณะกรรมการมาตรฐานผลิตภัณฑ์อุตสาหกรรม
	2. 	การจัดตั้งสำนักงานมาตรฐานผลิตภัณฑ์อุตสาหกรรม และอำนาจหน้าที่
		สำนักงานมาตรฐานผลิตภัณฑ์อุตสาหกรรม
	2.1	ตรวจสอบการขอใช้เครื่องหมายมาตรฐาน การขออนุญาตทำ และนำเข้าซึ่งผลิตภัณฑ์      อุตสาหกรรม 
	2.2	ตรวจสอบและควบคุมการทำผลิตภัณฑ์อุตสาหกรรมและผลิตภัณฑ์อุตสาหกรรมตามที่มีกฎกระทรวงกำหนดให้ต้องเป็นไปตามมาตรฐาน รวมทั้งผลิตภัณฑ์อุตสาหกรรมที่ได้รับอนุญาตให้ทำตาม 
	2.3	ทำความตกลงกับหน่วยงานของต่างประเทศเกี่ยวกับการให้การรับรองการตรวจสอบ 
หรือรับรองผลิตภัณฑ์อุตสาหกรรม 
	2.4	ตรวจสอบและควบคุมการนำผลิตภัณฑ์อุตสาหกรรมที่ขอนำเข้ามาเพื่อจำหน่ายในราชอาณาจักรตามที่มีกฎกระทรวงกำหนดให้ต้องเป็นไปตามมาตรฐาน รวมทั้งผลิตภัณฑ์อุตสาหกรรมที่ได้รับอนุญาตให้นำเข้ามาในราชอาณาจักร หรือที่ได้รับใบรับแจ้ง 
	2.5	ควบคุมการใช้เครื่องหมายมาตรฐาน 
	2.6	ปฏิบัติการอื่น ๆ ตามที่คณะกรรมการมอบหมาย
	3.	คณะกรรมการมาตรฐานผลิตภัณฑ์อุตสาหกรรม 
	ประกอบด้วย ปลัดกระทรวงอุตสาหกรรมเป็นประธานกรรมการ อธิบดีกรมโรงงานอุตสาหกรรม อธิบดีกรมส่งเสริมอุตสาหกรรม ผู้แทนกระทรวงเกษตรและสหกรณ์ ผู้แทนกระทรวงมหาดไทย ผู้แทน
กระทรวงพาณิชย์ ผู้แทนกระทรวงวิทยาศาสตร์เทคโนโลยีและการพลังงาน ผู้แทนกระทรวงสาธารณสุข ผู้แทนกรมศุลกากร ผู้แทนสถาบันวิจัยวิทยาศาสตร์และเทคโนโลยีแห่งประเทศไทย ผู้แทนสำนักงานคณะกรรมการส่งเสริมการลงทุน ผู้แทนสำนักงานคณะกรรมการพัฒนาการเศรษฐกิจและสังคมแห่งชาติ กับผู้ทรงคุณวุฒิ 
ซึ่งคณะรัฐมนตรีแต่งตั้งอีกไม่เกินหกคนเป็นกรรมการ ให้เลขาธิการเป็นกรรมการและเลขานุการ
	อำนาจหน้าที่คณะกรรมการ
1. พิจารณากำหนด แก้ไข และยกเลิกมาตรฐานเพื่อเสนอรัฐมนตรี โดยอาจกำหนดให้ใช้
หรืออ้างอิงมาตรฐานของต่างประเทศหรือมาตรฐานระหว่างประเทศ ทั้งนี้ ในกรณีที่มีความจำเป็นอาจกำหนดให้ใช้หรืออ้างอิงมาตรฐานดังกล่าวที่เป็นเอกสารภาษาต่างประเทศได้ 
2.	พิจารณาเสนอแนะต่อรัฐมนตรีในการออกกฎกระทรวง 
3.	พิจารณากำหนดหลักเกณฑ์และเงื่อนไขในการให้ทำหรือนำเข้ามาในราชอาณาจักร 
ซึ่งผลิตภัณฑ์อุตสาหกรรมที่มีกฎกระทรวงกำหนดให้ต้องเป็นไปตามมาตรฐานของต่างประเทศหรือมาตรฐานระหว่างประเทศ
 	4.	พิจารณาแต่งตั้งคณะกรรมการวิชาการ
	4.	การจัดทำผลิตภัณฑ์อุตสาหกรรม
	ผู้ใดทำผลิตภัณฑ์อุตสาหกรรมที่มีประกาศกำหนดมาตรฐานแล้ว จะแสดงเครื่องหมายมาตรฐานกับผลิตภัณฑ์อุตสาหกรรมนั้นได้ ต้องให้พนักงานเจ้าหน้าที่ตรวจสอบและได้รับใบอนุญาตจากเลขาธิการก่อนนำผลิตภัณฑ์อุตสาหกรรมนั้นออกจากสถานที่ผลิต
	5.	การกำหนดผลิตภัณฑ์อุตสาหกรรม
	เพื่อความปลอดภัย หรือเพื่อป้องกันความเสียหายอันอาจจะเกิดแก่ประชาชนหรือแก่กิจการอุตสาหกรรม หรือเศรษฐกิจของประเทศ คณะกรรมการอาจเสนอรัฐมนตรี เพื่อออกกฎกระทรวงกำหนดให้ผลิตภัณฑ์อุตสาหกรรมชนิดใดต้องเป็นไปตามมาตรฐานทั้งหมดหรือแต่บางส่วนของมาตรฐานก็ได้
	6.	หลักเกณฑ์การจัดทำผลิตภัณฑ์อุตสาหกรรม
	ผู้ใดทำผลิตภัณฑ์อุตสาหกรรมที่มีกฎกระทรวงกำหนดให้ต้องเป็นไปตามมาตรฐาน ต้องแสดงหลักฐานให้พนักงานเจ้าหน้าที่ตรวจสอบ และได้รับใบอนุญาตจากเลขาธิการก่อนทำผลิตภัณฑ์อุตสาหกรรมนั้น เว้นแต่เป็นการทำเพื่อการวิจัยและพัฒนา การทำเพื่อทดลองกระบวนการผลิต หรือการทำเป็นตัวอย่าง
เพื่อการขอรับใบอนุญาต ให้แจ้งต่อสำนักงานก่อนเริ่มทำผลิตภัณฑ์อุตสาหกรรมนั้น และต้องปฏิบัติตามหลักเกณฑ์และเงื่อนไขที่คณะกรรมการกำหนด
	7.	การจำหน่ายผลิตภัณฑ์อุตสาหกรรม
	ผู้ใดนำผลิตภัณฑ์อุตสาหกรรมที่มีกฎกระทรวงกำหนดให้ต้องเป็นไปตามมาตรฐานเข้ามา 
เพื่อจำหน่ายในราชอาณาจักร ต้องแสดงหลักฐานให้พนักงานเจ้าหน้าที่ตรวจสอบและได้รับใบอนุญาตจากเลขาธิการก่อนรับมอบไปจากเจ้าพนักงานศุลกากร
	ในกรณีเป็นการนำเข้ามาโดยมิได้มีวัตถุประสงค์เพื่อจำหน่ายในราชอาณาจักร แต่ได้นำเข้ามาเกินจำนวนที่สำนักงานกำหนด ต้องแจ้งต่อสำนักงานก่อนรับมอบไปจากเจ้าพนักงานศุลกากร และปฏิบัติตามหลักเกณฑ์และเงื่อนไขที่คณะกรรมการกำหนด
	8.	การแสดงใบอนุญาต
	ผู้รับใบอนุญาตต้องแสดงใบอนุญาตไว้ในที่เปิดเผยและเห็นได้ง่าย ณ สถานที่ที่ระบุไว้ในใบอนุญาต
	9.	เงื่อนไขการออกใบอนุญาต
	ในการออกใบอนุญาต เลขาธิการจะกำหนดเงื่อนไขเป็นหนังสือให้ผู้รับใบอนุญาตปฏิบัติในเรื่อง ต่อไปนี้ 
	9.1 	วิธีการควบคุมคุณภาพผลิตภัณฑ์อุตสาหกรรมให้เป็นไปตามมาตรฐาน 
	9.2 	กำหนดเวลาสำหรับการแสดงเครื่องหมายมาตรฐาน 
	9.3 	กำหนดเวลาสำหรับการชำระค่าใช้จ่ายในการตรวจสอบการทำผลิตภัณฑ์อุตสาหกรรม หรือตรวจสอบผลิตภัณฑ์อุตสาหกรรม 
9.4 	ส่งรายงานเกี่ยวกับการประกอบกิจการต่อเลขาธิการตามแบบ หลักเกณฑ์ และระยะเวลาที่คณะกรรมการกำหนด
	เมื่อผู้รับใบอนุญาตเลิกประกอบกิจการ ผู้รับใบอนุญาตต้องแจ้งเป็นหนังสือให้เลขาธิการทราบภายในสามสิบวันนับแต่วันเลิกประกอบกิจการ
	10.	การสิ้นอายุใบอนุญาต
	ใบอนุญาตสิ้นอายุเมื่อ 
	10.1 ผู้รับใบอนุญาตเลิกประกอบกิจการ 
	10.2 ผู้รับใบอนุญาตแจ้งขอเลิกแสดงเครื่องหมายมาตรฐานกับผลิตภัณฑ์อุตสาหกรรม
ต่อเลขาธิการ 
	10.3 ประกาศหรือกฎกระทรวงกำหนดมาตรฐานใหม่ แก้ไข หรือยกเลิกมาตรฐานสำหรับผลิตภัณฑ์อุตสาหกรรมชนิดนั้นมีผลใช้บังคับ ในกรณีที่มีการกำหนดมาตรฐานใหม่ หรือแก้ไขมาตรฐาน ถ้าผู้รับใบอนุญาตประสงค์จะประกอบกิจการตามมาตรฐานใหม่หรือมาตรฐานที่แก้ไข ให้ยื่นคำขออนุญาตได้ก่อนวันที่มาตรฐานใหม่หรือมาตรฐานที่แก้ไขมีผลใช้บังคับ และเมื่อได้ยื่นคำขอรับใบอนุญาตแล้วให้ประกอบกิจการ 
ตามใบอนุญาตเดิมต่อไปได้ตามมาตรฐานเดิมภายในระยะเวลาที่เลขาธิการกำหนด ซึ่งต้องไม่เกินหนึ่งปี
นับแต่วันที่มาตรฐานใหม่หรือมาตรฐานที่แก้ไขมีผลใช้บังคับ
	11.	ข้อห้าม
	ห้ามมิให้ผู้ใดนอกจากผู้รับใบอนุญาตใช้เครื่องหมายมาตรฐาน 
	ห้ามมิให้ผู้ใดเลียนเครื่องหมายมาตรฐาน เพื่อให้ประชาชนหลงเชื่อว่าเป็นเครื่องหมายมาตรฐานในการใช้เครื่องหมายมาตรฐาน ผู้รับใบอนุญาตต้องแสดงชื่อผู้รับใบอนุญาต หรือเครื่องหมายการค้าของผู้รับใบอนุญาตที่จดทะเบียนแล้วตามหลักเกณฑ์และวิธีการที่กำหนด 
	ห้ามมิให้ผู้รับใบอนุญาต แสดงเครื่องหมายมาตรฐานกับผลิตภัณฑ์อุตสาหกรรมที่ไม่เป็นไปตามมาตรฐาน 
	ห้ามมิให้ผู้ใดโฆษณาจำหน่าย หรือมีไว้เพื่อจำหน่ายซึ่งผลิตภัณฑ์อุตสาหกรรม โดยรู้อยู่ว่า 
ไม่เป็นไปตามมาตรฐาน หรือโดยรู้อยู่ว่าเป็นผลิตภัณฑ์อุตสาหกรรมที่ใช้หรือแสดงเครื่องหมายมาตรฐาน
อันเป็นการฝ่าฝืน 
	ห้ามมิให้ผู้ใดโฆษณาจำหน่าย หรือมีไว้เพื่อจำหน่ายซึ่งผลิตภัณฑ์อุตสาหกรรม โดยรู้อยู่ว่าเป็นผลิตภัณฑ์อุตสาหกรรมที่ทำขึ้นเพื่อการส่งออก เว้นแต่เป็นการจำหน่ายเพื่อการส่งออก
	ผู้ใดถูกสั่งเพิกถอนใบอนุญาตสำหรับผลิตภัณฑ์อุตสาหกรรมชนิดใดแล้ว จะขอใบอนุญาตสำหรับผลิตภัณฑ์อุตสาหกรรมชนิดนั้นใหม่อีกไม่ได้จนกว่าจะพ้นหกเดือนนับแต่วันทราบคำสั่ง


	12.	อำนาจของพนักงานเจ้าหน้าที่
	ในการปฏิบัติการตามหน้าที่ ให้พนักงานเจ้าหน้าที่มีอำนาจ ดังต่อไปนี้ 
12.1	เข้าไปในสถานที่ผลิต เก็บ หรือจำหน่ายผลิตภัณฑ์อุตสาหกรรมในเวลาระหว่าง
พระอาทิตย์ขึ้นถึงพระอาทิตย์ตก หรือในระหว่างเวลาทำการ หรือยานพาหนะที่บรรทุกผลิตภัณฑ์อุตสาหกรรม เพื่อสอบถามข้อเท็จจริง ตรวจดูเอกสารหรือหลักฐาน หรือตรวจสอบผลิตภัณฑ์อุตสาหกรรม หรือการทำผลิตภัณฑ์อุตสาหกรรมว่าได้ปฏิบัติถูกต้องตามพระราชบัญญัตินี้หรือไม่ และนำผลิตภัณฑ์อุตสาหกรรม
วัตถุที่นำมาทำผลิตภัณฑ์อุตสาหกรรม หรือวัตถุที่มีเหตุอันควรเชื่อว่าจะนำมาทำผลิตภัณฑ์อุตสาหกรรม
ในปริมาณพอสมควรไปเป็นตัวอย่างเพื่อตรวจสอบ 
	12.2	เข้าไปในสถานที่ หรือที่อื่นใดในเวลาระหว่างพระอาทิตย์ขึ้นถึงพระอาทิตย์ตก 
หรือในระหว่างเวลาทำการ หรือยานพาหนะใดเมื่อมีเหตุอันควรสงสัยว่ามีการไม่ปฏิบัติตามหรือฝ่าฝืนพระราชบัญญัตินี้และนำผลิตภัณฑ์อุตสาหกรรม วัตถุที่นำมาทำผลิตภัณฑ์อุตสาหกรรม หรือวัตถุที่มีเหตุอันควรเชื่อว่าจะนำมาทำผลิตภัณฑ์อุตสาหกรรมในปริมาณพอสมควรไปเป็นตัวอย่างเพื่อตรวจสอบ 
	12.3	ยึดหรืออายัดผลิตภัณฑ์อุตสาหกรรมที่มีเหตุอันควรเชื่อว่า 
		12.3.1	ไม่เป็นไปตามมาตรฐาน 
		12.3.2 	ไม่เป็นไปตามหลักเกณฑ์หรือเงื่อนไขที่คณะกรรมการกำหนด 
		12.3.4 	เป็นผลิตภัณฑ์อุตสาหกรรมที่ใช้หรือฝ่าฝืนเครื่องหมายมาตรฐาน 
		12.3.5 	เป็นผลิตภัณฑ์อุตสาหกรรมเพื่อการส่งออกที่ถูกเพิกถอนใบรับแจ้ง 
		12.3.6 	มีหนังสือเรียกบุคคลใดมาให้ถ้อยคำ แจ้งข้อเท็จจริง หรือทำคำชี้แจงเป็นหนังสือ หรือให้ส่งบัญชี ทะเบียน เอกสาร หรือหลักฐานใดเพื่อตรวจสอบหรือประกอบการพิจารณา
	13.	การสิ้นอายุใบอนุญาต
	ใบอนุญาตสิ้นอายุเมื่อ 
	13.1	ผู้รับใบอนุญาตเลิกประกอบกิจการ 
	13.2	ผู้รับใบอนุญาตแจ้งขอเลิกแสดงเครื่องหมายมาตรฐานกับผลิตภัณฑ์อุตสาหกรรม
ต่อเลขาธิการ 
	13.3	ประกาศ หรือกฎกระทรวงกำหนดมาตรฐานใหม่ แก้ไข หรือยกเลิกมาตรฐาน สำหรับผลิตภัณฑ์อุตสาหกรรมชนิดนั้นมีผลใช้บังคับ ในกรณีที่่มีการกำหนดมาตรฐานใหม่ หรือแก้ไขมาตรฐาน ถ้าผู้รับใบอนุญาตประสงค์จะประกอบกิจการตามมาตรฐานใหม่หรือมาตรฐานที่แก้ไข ให้ยื่นคำขออนุญาตได้ก่อนวันที่มาตรฐานใหม่หรือมาตรฐานที่แก้ไขมีผลใช้บังคับ และเมื่อได้ยื่นคำขอรับใบอนุญาตแล้วให้ประกอบกิจการ
ตามใบอนุญาตเดิมต่อไปได้ ตามมาตรฐานเดิมภายในระยะเวลาที่เลขาธิการกำหนด ซึ่งต้องไม่เกินหนึ่งปี
นับแต่วันที่มาตรฐานใหม่หรือมาตรฐานที่แก้ไขมีผลใช้บังคับ



	14.	บทกำหนดโทษ
	14.1	ผู้ใดไม่ปฏิบัติตามมาตรฐานผลิตภัณฑ์อุตสาหกรรม ต้องระวางโทษจำคุกไม่เกินสองปี
หรือปรับไม่เกินสองล้านบาท หรือทั้งจำทั้งปรับ 
 	14.2	ผู้ใดทำหรือนำเข้ามาในราชอาณาจักรซึ่งผลิตภัณฑ์อุตสาหกรรม โดยไม่ได้รับอนุญาต 
หรือไม่ได้แจ้ง หรือฝ่าฝืน หรือไม่ปฏิบัติตามหลักเกณฑ์ หรือเงื่อนไขที่คณะกรรมการกำหนด หรือไม่ปฏิบัติ
ตามมาตรฐานผลิตภัณฑ์อุตสาหกรรม ต้องระวางโทษจำคุกไม่เกินสองปี หรือปรับไม่เกินสองล้านบาท หรือทั้งจำทั้งปรับ 
	14.3	ผู้ใดทำรายงานการตรวจสอบการทำผลิตภัณฑ์อุตสาหกรรม หรือการตรวจสอบมาตรฐานผลิตภัณฑ์อุตสาหกรรมขึ้นทั้งฉบับหรือแต่ส่วนหนึ่งส่วนใด เติมหรือตัดทอน ข้อความ หรือแก้ไขด้วยประการใดในรายงานดังกล่าวอันเป็นเท็จ เพื่อให้ผู้หนึ่งผู้ใดหลงเชื่อว่าการทำผลิตภัณฑ์อุตสาหกรรมหรือผลิตภัณฑ์
อุตสาหกรรมนั้นเป็นไปตามมาตรฐาน ต้องระวางโทษจำคุกตั้งแต่หกเดือนถึงห้าปี และปรับตั้งแต่ห้าแสนบาท
ถึงห้าล้านบาท 
	14.4	ผู้ใดไม่ปฏิบัติตามวัตถุประสงค์ในการนำเข้ามาจำหน่ายในราชอาณาจักร ต้องระวางโทษปรับตั้งแต่ห้าพันบาทถึงห้าหมื่นบาท 
	14.5	ผู้รับใบอนุญาตผู้ใดไม่ปฏิบัติตามใบขออนุญาต ต้องระวางโทษปรับไม่เกินสามแสนบาท 

นโยบายของกระทรวงอุตสาหกรรม 
ประเทศไทยได้ก้าวเข้าสู่จุดเปลี่ยนผ่านของทิศทางการพัฒนาเศรษฐกิจของประเทศที่สำคัญ
ซึ่งโครงสร้างทางเศรษฐกิจและการประกอบการอุตสาหกรรมของไทยในรูปแบบเดิมเริ่มแข่งขันได้ยาก
และกำลังเผชิญกับข้อจำกัดในหลากหลายด้าน ภาคอุตสาหกรรมจึงเผชิญกับความท้าทายอย่างยิ่ง จากแนวโน้มของสถานการณ์ทั้งภายในประเทศและระดับโลก ทั้งที่เกิดจากปัจจัยของการชะลอตัวของเศรษฐกิจโลก
ความเปราะบางทางเศรษฐกิจของหลายประเทศจากสัดส่วนหนี้สินต่อ GDP สถานการณ์ ปัจจัยการผลิตที่มีต้นทุนสูงขึ้น การเปลี่ยนแปลงเทคโนโลยีอย่างก้าวกระโดด กฎกติกาทางการค้าใหม่ของโลก เช่น EU-CBAM, US-CBAM และความมุ่งมั่นสู่ความเป็นกลางทางคาร์บอน (Carbon Neutrality) เป็นต้น ปัญหาด้านต้นทุน
ทางพลังงานและความมั่นคงทางอาหารของโลก ตลอดจนความขัดแย้งของภูมิภาคต่าง ๆ ทั่วโลก ที่ยังไม่มีทีท่าว่าจะจบลง ในขณะที่ประเทศไทยยังคงเผชิญกับปัญหาเชิงโครงสร้างเดิมของอุตสาหกรรม ที่เริ่มแข่งขันได้ยาก เช่น ต้นทุนด้านแรงงาน การก้าวเข้าสู่สังคมผู้สูงอายุ การพึ่งพาเทคโนโลยีจากต่างชาติ การขาดแคลนทักษะแรงงานระดับสูง รวมทั้งความเชื่อมั่นและยอมรับต่อการลงทุนในภาคอุตสาหกรรมของประชาชนในพื้นที่ที่ยังคงเป็นประเด็นสำคัญที่ส่งผลกระทบต่อการพัฒนาทางเศรษฐกิจและสังคมอย่างยั่งยืน ในภาพรวมจากภาพลักษณ์และข่าวสารเกี่ยวกับผลกระทบด้านสิ่งแวดล้อมจากการประกอบการที่ไม่ดี หรืออุบัติเหตุจากการประกอบการที่มีต่อสังคมและสิ่งแวดล้อม ประกอบกับความเหลื่อมล้ำเชิงโครงสร้าง เศรษฐกิจ รวมถึงปัญหาหนี้ครัวเรือน และภาคธุรกิจที่อยู่ในระดับสูง จึงมีความจำเป็นในการปฏิรูปอุตสาหกรรม ไปสู่ยุคสมัยใหม่อย่างเข้มแข็ง
และมีประสิทธิภาพ ด้วยเหตุนี้ จึงนำมาสู่นโยบายของกระทรวงอุตสาหกรรม “ปฏิรูปอุตสาหกรรม สู่เศรษฐกิจยุคใหม่ ทันสมัย สะอาด สะดวก โปร่งใส” ผ่าน “3 ปฏิรูป 3 แนวทาง” ของรัฐมนตรีว่าการกระทรวงอุตสาหกรรม (นายเอกนัฏ  พร้อมพันธุ์) มีดังนี้
ปฏิรูป 1 : จัดการกากสารพิษ ที่ทำร้ายชีวิตประชาชน ต่อสู้กับปัญหากากและสารพิษ ที่ทำร้ายชีวิตประชาชน คืนน้ำสะอาด อากาศบริสุทธิ์ให้กับประชาชน โดยดำเนินการปรับการบริหารจัดการ กากอุตสาหกรรม 
ทั้งระบบ อาทิ แก้ไขกฎหมายเพื่อส่งเสริมให้เกิดความยั่งยืน กำหนดอัตราเปรียบเทียบปรับ ให้สอดคล้อง
กับต้นทุนที่แท้จริง จัดการกากอุตสาหกรรมอย่างครบวงจร ผลักดันให้โรงงานอุตสาหกรรม เข้าประกอบการ 
ในเขตนิคมอุตสาหกรรม (Industrial Relocation) และใช้ระบบดิจิทัลในการกำกับติดตามกากอุตสาหกรรม 
ทั้งระบบ ตลอดจนการแก้ปัญหาฝุ่น PM 2.5 จากการเผาอ้อยในอุตสาหกรรมอ้อยและน้ำตาลทรายอย่างจริงจังและมีประสิทธิภาพ 
ปฏิรูป 2 : สร้างความเท่าเทียมในการแข่งขันของ SME ไทย เดินหน้า Save SME ไทย
เป็นการเร่งด่วน ทั้งมาตรการเชิงรับ ปกป้องจากความถาโถมของคลื่นการลงทุนของของบริษัทข้ามชาติ
และการนำเข้าของสินค้าราคาถูกจากต่างประเทศ ที่มาตรการ กฎระเบียบ และสิทธิประโยชน์ที่เกี่ยวข้อง
ยังไม่ครอบคลุมและสร้างการแข่งขันที่เท่าเทียมกัน ควบคู่กับมาตรการเชิงรุก มุ่งยกระดับขีดความสามารถ 
ให้แข่งขันได้และทันกับเศรษฐกิจยุคใหม่ที่เป็นมิตรกับสิ่งแวดล้อม ด้วยกลไกการส่งเสริมของกระทรวงอุตสาหกรรม
และหน่วยงานพันธมิตร การริเริ่มนิคมอุตสาหกรรม SME สร้างซัพพลายเชน ปฏิรูปอุตสาหกรรม รวมทั้งผลักดันมาตรการ “Made in Thailand” และ “SME GP” ประกอบกับดำเนินการจัดตั้งคณะทำงานเพื่อเป็น SME War room ภายใต้กระทรวงอุตสาหกรรม เพื่อให้ขับเคลื่อนกระบวนการยกระดับขีดความสามารถ
แก้ไขปัญหา และสร้างความเท่าเทียมในการแข่งขันให้กับ SME ของไทยทั้งระบบ 
ปฏิรูป 3 : สร้างอุตสาหกรรมเศรษฐกิจใหม่ที่เป็นมิตรกับสิ่งแวดล้อม ปฏิรูปอุตสาหกรรม
เพื่อรองรับการปรับโครงสร้างเศรษฐกิจใหม่ มุ่งเป้าพัฒนาอุตสาหกรรมที่มีศักยภาพหรือมีความสำคัญ
ต่อการพัฒนาประเทศ ประกอบด้วย อุตสาหกรรมยานยนต์แห่งอนาคต อุตสาหกรรมอิเล็กทรอนิกส์อัจฉริยะ (เซมิคอนดักเตอร์ Data Center และ HDD) อุตสาหกรรมการแปรรูปเกษตรมูลค่าสูง อุตสาหกรรมเครื่องมือแพทย์ อุตสาหกรรมป้องกันประเทศ รวมถึงอุตสาหกรรมเหล็กและเหล็กกล้า ด้วยการชะลอผลกระทบรักษาเงื่อนไข เพื่อการเปลี่ยนผ่านอุตสาหกรรม ปรับสิทธิประโยชน์เป็นแบบ Whole Package เติม “เงื่อนไขการลงทุน”
ที่ตอบโจทย์การพัฒนาอุตสาหกรรมไทย เพื่อสร้างโอกาสในการเชื่อมโยงห่วงโซ่การผลิตของธุรกิจของไทย
กับบริษัทข้ามชาติ และเพิ่มสัดส่วนการผลิตภายในประเทศ หรือ Local Content เพื่อสร้างมูลค่าทางเศรษฐกิจและวางรากฐานการพัฒนาอุตสาหกรรมของประเทศสู่อนาคต 
พร้อมกับการขับเคลื่อนและยกระดับการดำเนินการของกระทรวงอุตสาหกรรมด้วย “3 แนวทาง” กล่าวคือ การสร้างความร่วมมือพันธมิตรห่วงโซ่อุตสาหกรรมที่สมบูรณ์แบบ การปรับกฎหมาย และภารกิจเข้าสู่ภาครัฐดิจิทัล รวมถึงการจัดตั้งกองทุนเพื่อการปฏิรูประบบอุตสาหกรรม เพื่อเป็นเครื่องมือของกระทรวงอุตสาหกรรมในการปฏิรูปอุตสาหกรรมให้ทันกับเศรษฐกิจยุคใหม่ที่เป็นมิตรกับสิ่งแวดล้อม พัฒนาศักยภาพบุคลากร
เพื่อรองรับการปฏิรูปอุตสาหกรรม และมุ่งแก้ไขปัญหาให้ภาคอุตสาหกรรมได้รับการยอมรับและสร้างความเชื่อมั่นแก่ภาคประชาชนต่อไป[footnoteRef:1] [1:  สำนักงานมาตรฐานผลิตภัณฑ์อุตสาหกรรม, แผนปฏิบัติราชการรายปี (พ.ศ. 2568) ของสำนักงานมาตรฐานผลิตภัณฑ์อุตสาหกรรม, https://www.tisi.go.th/data/pdf/strategy/tisi_strategy_2568_01.pdf (สืบค้นเมื่อวันที่
14 มีนาคม 2568). ] 

ปัจจุบันในท้องตลาดมีสินค้าและผลิตภัณฑ์ให้ผู้บริโภคได้เลือกซื้อเป็นจำนวนมาก ซึ่งเรื่องมาตรฐาน
และความปลอดภัยเป็นสิ่งที่จะช่วยคุ้มครองผู้บริโภคจากอันตรายที่อาจเกิดขึ้นได้ สำนักงานมาตรฐานผลิตภัณฑ์
อุตสาหกรรม (TISI: Thai Industrial Standards Institute) จึงได้ออกข้อกำหนดทางวิชาการ หรือที่หลายคนรู้จักกันในชื่อ “มอก.” ขึ้นมา เพื่อเป็นหลักประกันคุณภาพของผลิตภัณฑ์ต่างๆ ที่มีการผลิตจากทั้งภายในประเทศ 
และการนำเข้ามาจากต่างประเทศ
ความหมายของมาตรฐานผลิตภัณฑ์อุตสาหกรรม (มอก.) 
มาตรฐานผลิตภัณฑ์อุตสาหกรรม (มอก.) (TIS: Thai Industrial Standard) คือ ข้อกำหนด
ทางวิชาการที่ออกโดย สมอ. หรือ สำนักงานมาตรฐานผลิตภัณฑ์อุตสาหกรรม (TISI: Thai Industrial Standards Institute) ซึ่งได้รวบรวมและจัดพิมพ์เป็นเล่ม เพื่อให้ผู้ผลิตใช้เป็นแนวทางในการผลิตสินค้าต่าง ๆ ให้มีคุณภาพและเหมาะสมกับการใช้งาน 

ภายใน มอก. แต่ละเล่ม ประกอบด้วย เนื้อหาที่เกี่ยวข้องกับประเภทของผลิตภัณฑ์ชิ้นนั้น ๆ เช่น คุณสมบัติที่สำคัญ วัสดุและวัตถุดิบที่ใช้ในการผลิต เกณฑ์ทางเทคนิค หรือวิธีการทดสอบประสิทธิภาพ
โดยข้อกำหนดดังกล่าว ได้ครอบคลุมสินค้าในชีวิตประจำวันหลายประเภท เช่น อาหาร ยานพาหนะ เครื่องใช้ไฟฟ้า วัสดุก่อสร้าง เป็นต้น
[image: ไม่มีคำอธิบายรูปภาพ]

วิธีอ่านเลข มอก.
มาตรฐานผลิตภัณฑ์อุตสาหกรรม หรือ มอก. ที่ระบุอยู่บนผลิตภัณฑ์ต่าง ๆ จะมีส่วนประกอบ ดังนี้
1.	เครื่องหมายมอก. ซึ่งจะเป็นภาพโลโก้ของเครื่องหมาย และตัวอักษรย่อที่ระบุประเภท 
ของมาตรฐานผลิตภัณฑ์ เช่น มอก. หรือ TIS
2.	ลำดับที่ในการออกเลขมอก. จะเป็นชุดตัวเลข 2-4 หลักแรกที่ปรากฏก่อนเครื่องหมาย
ยัติภาค (-) 
3.	ปี พ.ศ. ที่ออกเลข จะเป็นเลขชุดที่ 2 จำนวน 4 หลัก อยู่ด้านหลังเครื่องหมายยัติภาค (-)ยกตัวอย่าง เช่น
4.	มอก. 25-2560 จะหมายถึง ลำดับที่ 25 ในการออกเลข มอก. และปีที่ออกเลข คือ พ.ศ. 2560
5.	TIS 1234-2565 จะหมายถึง ลำดับที่ 1234 ในการออกเลข มอก. และปีที่ออกเลข
คือ พ.ศ. 2565
ความสำคัญของ มอก. 
ความสำคัญของตรา มอก. คือ การรับรองว่าผลิตภัณฑ์นั้น ๆ ได้ผลิตขึ้นภายใต้มาตรฐานที่คำนึงถึงความปลอดภัยในการบริโภคและอุปโภค รวมถึงยังเป็นผลิตภัณฑ์ที่สามารถใช้งานได้อย่างมีประสิทธิภาพ
และมีคุณภาพเหมาะสมกับราคา



ประโยชน์ของ มอก. 
เครื่องหมาย มอก. นั้นมีประโยชน์ และมีความสำคัญในด้านต่าง ๆ กับทุกบุคคลที่มีความเกี่ยวข้อง
กับผลิตภัณฑ์ หรือสินค้า ไม่ว่าจะเป็น ผู้ผลิต ผู้บริโภค และต่อเศรษฐกิจโดยภาพรวม โดยมีรายละเอียด ดังนี้
ประโยชน์ต่อผู้ผลิต
1.	ช่วยเพิ่มความน่าเชื่อถือให้กับผลิตภัณฑ์ และช่วยสร้างโอกาสทางการค้า
2.	ช่วยเพิ่มประสิทธิภาพในการผลิต ทั้งในแง่ของคุณภาพสินค้า และต้นทุนการผลิต
3.	เป็นแนวทางในการผลิตสินค้า ซึ่งจะช่วยให้สามารถผลิตสินค้าที่มีคุณภาพดียิ่งขึ้นได้
4.	ช่วยในการควบคุมคุณภาพของสินค้า
5.	ลดขั้นตอนในการทำงานที่ซ้ำซ้อน ซึ่งจะช่วยให้ผู้ผลิตสามารถลดปริมาณเครื่องจักร และรายจ่าย 
ที่ไม่จำเป็นในการผลิตลง
ประโยชน์ต่อผู้บริโภค
1.	ช่วยในการตัดสินใจ และสร้างความมั่นใจในการซื้อสินค้าชนิดต่าง ๆ
2.	ได้สินค้าที่มีคุณภาพและคุ้มค่ากับการใช้งานในราคาที่สมเหตุสมผล
3.	ช่วยเพิ่มความปลอดภัยให้กับผู้บริโภค เมื่อนำสินค้าที่มีตรา มอก. ไปใช้งาน
4.	สามารถหาอะไหล่ที่ใช้ในการซ่อมแซมได้ง่าย เมื่อสินค้าเกิดการชำรุด หรือมีชิ้นส่วนเสียหาย เพราะ สมอ. ได้ออกนโยบายหรือข้อกำหนดในการผลิตสินค้า ทำให้สินค้ามีมาตรฐานเดียวกัน
5.	วิธีการใช้งานและการดูแลรักษาของสินค้ามีความใกล้เคียงกัน จึงไม่จำเป็นต้องศึกษาวิธีการ 
ใช้งานใหม่ทุกครั้ง
ประโยชน์ต่อเศรฐกิจส่วนรวม
1.	ช่วยเป็นสื่อกลางในการเชื่อมความเข้าใจของผู้ผลิตและผู้บริโภค
2.	สร้างความยุติธรรมในการซื้อขายสินค้า
3.	เป็นการอนุรักษ์ทรัพยากรส่วนรวม เนื่องจากข้อกำหนด มอก. จะสนับสนุนให้ผู้ผลิตใช้ทรัพยากรต่าง ๆ ให้เกิดประโยชน์สูงสุด
4.	สร้างโอกาสทางการแข่งขันในตลาดให้กับผู้ประกอบการไทย รวมถึงผู้ประกอบการรายใหม่
5.	ป้องกันการนำเข้าสินค้าคุณภาพต่ำ หรือไม่ได้มาตรฐานมาจำหน่วยภายในประเทศ
6.	สร้างความเข้มแข็งให้กับเศรษฐกิจ และอุตสาหกรรมภายในประเทศ
ความหมายเครื่องหมาย มอก.
เครื่องหมาย มอก. คือ เครื่องหมายที่บ่งบอกถึงมาตรฐานและคุณภาพของสินค้านั้น ๆ ซึ่งคำว่า มอก. ย่อมาจาก มาตรฐานผลิตภัณฑ์อุตสาหกรรม หรือ Thai Industrial Standard ซึ่งเป็นข้อกำหนดที่สร้างขึ้นเพื่อเป็นแนวทางในการผลิตสินค้าให้มีคุณภาพและอยู่บนมาตฐานที่ดีสร้างขึ้นโดยสำนักงานมาตรฐานผลิตภัณฑ์อุตสาหกรรม (สมอ.) ซึ่งประกอบไปด้วย เกณฑ์ทางเทคนิค คุณภาพของวัสดุที่ใช้ผลิต และประสิทธิภาพ
ในการใช้งาน เป็นต้น แถมยังครอบคลุมสินค้าหลายประเภท ทั้งเครื่องใช้ไฟฟ้า ยานพาหนะ และวัสดุก่อสร้าง เป็นต้น

ประเภทของเครื่องหมาย มอก. 
1. เครื่องหมายมาตรฐานทั่วไป
[image: เครื่องหมายมาตรฐานทั่วไป]



ภาพ: เครื่องหมายมาตรฐานทั่วไป
เป็นเครื่องหมายที่ใช้รับรองคุณภาพทั่ว ๆ ไปของสินค้าและผลิตภัณฑ์นั้น ๆ โดยผู้ประกอบการสามารถทำเรื่องเพื่อยื่นขอเครื่องหมาย มอก. ชนิดนี้ได้ตามความสมัครใจ ซึ่งเป็นสิ่งที่ช่วยเพิ่มและพัฒนาคุณภาพของสินค้าให้ดียิ่งขึ้นได้ เพื่อสร้างความมั่นใจให้กับกลุ่มลูกค้า
ใช้กับสินค้าประเภท : อาหาร เครื่องใช้ไฟฟ้า วัสดุก่อสร้าง และของใช้สำนักงาน เป็นต้น
2. เครื่องหมายมาตรฐานบังคับ
[image: เครื่องหมายมาตรฐานบังคับ]




ภาพ: เครื่องหมายมาตรฐานบังคับ
เป็นเครื่องหมายที่ใช้รับรองคุณภาพสินค้าที่เป็นไปตามมาตรฐานที่บังคับไว้ ซึ่งกฎหมายได้บังคับให้ทุกคนผลิต นำเข้า และจัดจำหน่าย เฉพาะสินค้าที่มีเครื่องหมายชนิดนี้ติดอยู่ เพื่อสร้างความปลอดภัยให้กับผู้บริโภค แถมยังช่วยป้องกันผลกระทบที่อาจจะเกิดขึ้นกับส่วนรวมได้
ใช้กับสินค้าประเภท : ผงซักฟอก ของเล่นเด็ก หมวกกันน็อก ท่อพีวีซี และถังดับเพลิง เป็นต้น




3. เครื่องหมายมาตรฐานเฉพาะด้านความปลอดภัย
[image: เครื่องหมายมาตรฐานเฉพาะด้านความปลอดภัย]





ภาพ: เครื่องหมายมาตรฐานเฉพาะด้านความปลอดภัย
เป็นเครื่องหมายที่ใช้รับรองความปลอดภัยในการใช้งานของสินค้านั้น ๆ ซึ่งเป็นมาตรฐานที่เน้นเรื่องความปลอดภัย เพื่อใช้คุ้มครองผู้บริโภคโดยเฉพาะ โดยเครื่องหมาย มอก. ชนิดนี้มีทั้งแบบบังคับ
และไม่บังคับ ซึ่งสินค้าที่จะได้รับเครื่องหมายแบบบังคับนั้นจะต้องมีมาตรฐานตามที่กำหนดไว้
ใช้กับสินค้าประเภท : เตารีด และพัดลมไฟฟ้า เป็นต้น 
4. เครื่องหมายมาตรฐานเฉพาะด้านสิ่งแวดล้อม
[image: เครื่องหมายมาตรฐานเฉพาะด้านสิ่งแวดล้อม]





ภาพ: เครื่องหมายมาตรฐานเฉพาะด้านสิ่งแวดล้อม
เป็นเครื่องหมายที่ใช้รับรองคุณสมบัติในการรักษาสิ่งแวดล้อมของสินค้านั้น ๆ ซึ่งเป็นมาตรฐาน 
ที่เน้นเรื่องสิ่งแวดล้อมโดยเฉพาะ เพื่อพัฒนาคุณภาพชีวิตไปพร้อมกับรักษาสิ่งแวดล้อมภายในประเทศ
อย่างคุณสมบัติการประหยัดน้ำหรือไม่ก่อให้เกิดมลพิษในอากาศ
ใช้กับสินค้าประเภท : เครื่องซักผ้าประหยัดน้ำ และเครื่องปรับอากาศที่ไร้สาร CFC เป็นต้น





5. เครื่องหมายมาตรฐานเฉพาะด้านความเข้ากันได้ทางแม่เหล็กไฟฟ้า
[image: เครื่องหมายมาตรฐานเฉพาะด้านความเข้ากันได้ทางแม่เหล็กไฟฟ้า]





ภาพ: เครื่องหมายมาตรฐานเฉพาะด้านความเข้ากันได้ทางแม่เหล็กไฟฟ้า
เป็นเครื่องหมายที่ใช้รับรองคุณสมบัติความเข้ากันได้ทางแม่เหล็กไฟฟ้าของสินค้านั้น ๆ ซึ่งเป็นสินค้าที่สามารถทำงานร่วมกับสินค้าอื่นได้ โดยที่ไม่ส่งคลื่นแม่เหล็กไฟฟ้าเกินกว่าที่กำหนดไว้ อย่างเช่น ผลิตภัณฑ์จำพวกเทคโนโลยีสารสนเทศ
ใช้กับสินค้าประเภท : โทรศัพท์มือถือ เครื่องรับ-ส่งวิทยุ และเครื่องมือทางการแพทย์ เป็นต้น 
6. เครื่องหมายมาตรฐานสำหรับผลิตภัณฑ์ชุมชน (มผช.)

[image: เครื่องหมายมาตรฐานสำหรับผลิตภัณฑ์ชุมชน (มผช.)]




ภาพ: เครื่องหมายมาตรฐานสำหรับผลิตภัณฑ์ชุมชน (มผช.)
เป็นเครื่องหมายที่ใช้รับรองคุณภาพทั่ว ๆ ไปของสินค้าและผลิตภัณฑ์ ที่ผลิตขึ้นโดยชุมชนต่าง ๆ ตามโครงการหนึ่งตำบลหนึ่งผลิตภัณฑ์ เพื่อเป็นปัจจัยสำคัญในการพัฒนาพร้อมยกระดับคุณภาพสินค้า 
ของชุมชนนั้น ๆ ซึ่งมีเงื่อนไขการรับรองไม่ซับซ้อนเท่ากับเครื่องหมาย มอก. อื่น ๆ
ใช้กับสินค้าประเภท : อาหาร เครื่องดื่ม และเครื่องแต่งกาย เป็นต้น[footnoteRef:2] [2:  TGC Thailand, รู้จัก มอก., https://tgcthailand.com/blog/how-many-types-of-tisi-product-certification-marks/ (สืบค้นเมื่อวันที่ 14 มีนาคม 2568). ] 




ตัวอย่าง มอก.10 ประเภท ที่มีจำนวนผู้ประกอบการได้รับใบอนุญาตแสดงเครื่องหมายมาตรฐานมากที่สุด

[image: ]

ข้อมูลมาตรฐานผลิตภัณฑ์อุตสาหกรรม (มอก.) ณ วันที่ 31 มีนาคม 2567 พบว่า มอก.
ที่มีจำนวนผู้ประกอบการได้รับใบอนุญาตแสดงเครื่องหมายมาตรฐานมากที่สุด คือ มอก. 213-2560 คอนกรีตผสมเสร็จ โดยมีจำนวนผู้ประกอบการที่ได้รับใบอนุญาตฯ รวมทั้งสิ้น 820 ราย และมีจำนวนใบอนุญาตฯ รวมทั้งสิ้น 1,153 ฉบับ[footnoteRef:3] [3:  สำนักงานมาตรฐานผลิตภัณฑ์อุตสาหกรรม, 10 มอก. ที่มีจำนวนผู้ประกอบการได้รับใบอนุญาตนำเข้าผลิตภัณฑ์มากที่สุด, https://www.tisi.go.th/website/best/import (สืบค้นเมื่อวันที่ 18 มีนาคม 2568).] 

ตัวอย่าง สถิติผลิตภัณฑ์อุตสาหกรรมที่ไม่ได้มาตรฐานที่นำเข้าระหว่างเดือนกันยายน 2566 ถึงกันยายน 2567 
ผลิตภัณฑ์อุตสาหกรรมที่ไม่ได้มาตรฐานที่นำเข้าพบว่า 10 ลำดับแรก ประกอบด้วย ยางล้อสูบลม, เหล็กโครงสร้างรูปพรรณขึ้นรูปเย็น สำหรับงานโครงสร้างทั่วไป, เหล็กกล้าทรงแบนรีดร้อนสำหรับงานโครงสร้างทั่วไป, ฟองนํ้าลาเท็กซ์สำหรับทำที่นอน, เครื่องปรับอากาศ, เหล็กโครงสร้างรูปพรรณรีดร้อน, 
ฟองนํ้าลาเท็กซ์สำหรับทำหมอน, รถจักรยานยนต์, ภาชนะและเครื่องใช้พลาสติกสำหรับอาหาร และพัดลมไฟฟ้ากระแสสลับ 

ขณะที่สินค้ายอดนิยมที่มีการนำเข้ามามากในช่วงเดียวกัน ซึ่ง สมอ. ได้ตรวจสอบการนำเข้าสินค้าควบคุมทั้ง 144 มาตรฐาน พบว่า ได้แก่ แบตเตอรี่สำรองไฟฟ้าสำหรับใช้พกพา, เหล็กโครงสร้างรูปพรรณรีดร้อน, พัดลมไฟฟ้ากระแสสลับ, ยางล้อสูบลม, บริภัณฑ์เสียง วิดิทัศน์ บริภัณฑ์เทคโนโลยีสารสนเทศและการสื่อสาร, เครื่องใช้ไฟฟ้าสำหรับดูแลผิวหรือผม, บริภัณฑ์ส่องสว่างและบริภัณฑ์ที่คล้ายกัน, ของเล่น, หม้อหุงข้าวไฟฟ้า และบริภัณฑ์ไฟฟ้าและอิเล็กทรอนิกส์ที่อาจมีสารอันตราย
โดย สมอ. ได้มีการดำเนินคดีกับผู้ประกอบการ กรณีนำเข้าโดยไม่ได้รับอนุญาต เป็นมูลค่า 45.99 ล้านบาท และกรณีผลิตภัณฑ์ที่ไม่ได้มาตรฐาน คิดเป็นมูลค่า 349.48 ล้านบาท รวมทั้ง 2 กรณี
มีจำนวน 517 ราย คิดเป็นมูลค่าทั้งสิ้น 395.47 ล้านบาท การนำเข้าสินค้าควบคุมของ สมอ. ซึ่งปัจจุบัน
มีจำนวน 144 มาตรฐาน ครอบคลุมสินค้า 308 ผลิตภัณฑ์ ผู้นำเข้าจะต้องขออนุญาตจาก สมอ. ก่อน
โดย สมอ. จะตรวจสอบระบบการควบคุมคุณภาพ และตรวจสอบผลิตภัณฑ์ว่าเป็นไปตามมาตรฐานที่กำหนด
ไว้หรือไม่[footnoteRef:4]  [4:  ฐานเศรษฐกิจ, เปิด 10 อันดับสินค้าไม่ได้มาตรฐานนำเข้า ทุบ ศก.เสียหาย 400 ล้าน ลั่นโทษหนัก, https://www.thansettakij.com/business/trade-agriculture/611753  (สืบค้นเมื่อวันที่ 18 มีนาคม 2568).
] 

ความแตกต่างระหว่าง สมอ. กับ มอก. 
มอก. คือ มาตรฐานผลิตภัณฑ์อุตสาหกรรม ซึ่งมาตรฐานนี้ได้ถูกกำหนดขึ้นโดยสำนักงานมาตรฐานผลิตภัณฑ์อุตสาหกรรมหรือเรียกว่า สมอ. โดย สมอ. ได้กำหนดไว้เพื่อเป็นแนวทางให้กับผู้ผลิตสินค้า
ผู้นำเข้าและผู้จำหน่ายปฏิบัติไปในแนวทางเดียวกัน เพื่อให้สินค้าดีมีคุณภาพได้มาตรฐานมีประสิทธิภาพในการใช้งานมีคุณภาพที่เหมาะสมกับราคาและที่สำคัญคือ มีความปลอดภัย

บทสรุป

มาตรฐานผลิตภัณฑ์อุตสาหกรรม เป็นเครื่องหมายยืนยันความปลอดภัยของสินค้าให้แก่ผู้บริโภค สินค้าต่าง ๆ ต้องให้เป็นไปตามที่มาตรฐานอุตสาหกรรมกำหนด เพื่อใช้เป็นแนวทางในการพัฒนาอุตสาหกรรมการผลิตให้แก่ผู้ประกอบการ โดยที่เครื่องหมาย มอก. มีหลายรูปแบบ เช่น แบบทั่วไป และแบบบังคับ
ซึ่งเป็นปัจจัยหนึ่งที่ควรต้องนำมาพิจารณาในการซื้อสินค้าต่าง ๆ เพราะจะทำให้ได้ผลิตภัณฑ์ที่มีประสิทธิภาพ มีความคุ้มค่าคุ้มราคา และไม่เป็นอันตรายต่อการใช้งาน ในขณะที่ในส่วนของการบังคับใช้กฎหมายก็ควร
ที่จะต้องเพิ่มความเข้มงวดและจริงจัง เพื่อปกป้องอุตสาหกรรมไทยให้สามารถแข่งขันกับสินค้านำเข้า 
ได้อย่างเท่าเทียม และเป็นการปกป้องดูแลประชาชนให้ได้ใช้สินค้าที่มีคุณภาพได้มาตรฐาน และมีความปลอดภัย
ในชีวิต โดยหน่วยงานที่เกี่ยวข้องควรที่จะต้องมีการร่วมมือระหว่างกัน เช่น สำนักงานคณะกรรมการคุ้มครองผู้บริโภค (สคบ.) บังคับให้ผู้นำเข้า และผู้จำหน่ายต้องแสดงเครื่องหมาย ฉลาก และคู่มือการใช้งานภาษาไทย สำนักงานคณะกรรมการอาหารและยา (อย.) หารือแนวทางการดำเนินการทางกฎหมายกับแพลตฟอร์มออนไลน์ รวมถึงการเชื่อมต่อข้อมูลของสินค้าควบคุมให้เป็นไปตามกฎหมายระหว่างหน่วยงานรัฐกับแพลตฟอร์มออนไลน์ กรมศุลกากร สืบสวนหาข่าว เพื่อป้องกันและปราบปรามการลักลอบนำสินค้าที่ไม่ได้มาตรฐานอุตสาหกรรมเข้ามาในราชอาณาจักร เป็นต้น และในส่วนของบทลงโทษ ก็ควรที่จะต้องมีการแก้ไขเพิ่มเติม
ให้สอดคล้องกับสภาพเศรษฐกิจในปัจจุบัน โดยปรับปรุงให้สอดคล้องกันทั้งฉบับ รวมถึงการเปรียบเทียบคดี
ก็ควรที่จะต้องให้มีความชัดเจนเพื่อให้มีประสิทธิภาพมากขึ้น รวมถึงในส่วนของประชาชนผู้บริโภคก็ควรพิจารณาเลือกซื้อสินค้าที่ได้มาตรฐานผลิตภัณฑ์อุตสาหกรรม โดยดูได้จากการแสดงเครื่องหมาย มอก.
พร้อมคิวอาร์โค้ด ที่ระบุอยู่ที่ตัวผลิตภัณฑ์หรือกล่องบรรจุภัณฑ์เพื่อประกอบการตัดสินใจในการเลือกซื้อสินค้า เพื่อไม่ให้เกิดความเสียหายแก่ชีวิตและทรัพย์สิน สร้างความปลอดภัยให้กับประชาชนเพิ่มมากขึ้น 

ฐานเศรษฐกิจ. เปิด 10 อันดับสินค้าไม่ได้มาตรฐานนำเข้า ทุบ ศก.เสียหาย 400 ล้าน ลั่นโทษหนัก. 
https://www.thansettakij.com/business/trade-agriculture/611753 (สืบค้นเมื่อวันที่
18 มีนาคม 2568).
สำนักงานมาตรฐานผลิตภัณฑ์อุตสาหกรรม. 10 มอก. ที่มีจำนวนผู้ประกอบการได้รับใบอนุญาตนำเข้า
ผลิตภัณฑ์มากที่สุด. https://www.tisi.go.th/website/best/import (สืบค้นเมื่อวันที่
14 มีนาคม 2568).
สำนักงานมาตรฐานผลิตภัณฑ์อุตสาหกรรม. แผนปฏิบัติราชการรายปี (พ.ศ. 2568) ของสำนักงานมาตรฐาน
ผลิตภัณฑ์อุตสาหกรรม. https://www.tisi.go.th/data/pdf/strategy/tisi_strategy_2568_01.pdf (สืบค้นเมื่อวันที่ 14 มีนาคม 2568). 
TGC Thailand. รู้จัก มอก.. https://tgcthailand.com/blog/how-many-types-of-tisi-product-
certification-marks/ (สืบค้นเมื่อวันที่ 14 มีนาคม 2568). 

